Steve Earle
Store norske leksikon,Kunst og estetikk,Musikk,Populærmusikk,Country og bluegrass,Amerikanske country- og bluegrassartister
Steve Earle er en amerikansk sanger, gitarist, tekstforfatter og komponist, oppvokst i en rekke byer i Texas. Steve Earle kombinerer tradisjonell country, folk og countryrock, og framsto etter flere års heroinmisbruk som en av vår tids store trubadurer. På konsertene viser han seg som en ærlig historieforteller, og legger ikke skjul på sitt harde liv med mange arrestasjoner og skilsmisser.
Fra begynnelsen av 1980-årene gjorde han seg bemerket som soloartist og låtskriver, og i 1986 fikk han omsider utgitt sitt debutalbum, Guitar Town, som ble en suksess. Han fulgte opp med Exit 0 (1987), Copperhead Road (1988) og The Hard Way (1990), som høstet gode kritikker. Samtidig fikk han store problemer; blant annet ble han arrestert for heroinbesittelse og dømt til fengsel eller avvenning. Han valgte det siste, og kom sterkt tilbake med Train A Comin' (1995).Senere har han befestet sin posisjon blant kritikerne og et voksende publikum med I Feel Alright (1996), El Corazón (1997), bluegrassalbumet The Mountain (1999; med The Del McCoury Band), Transcendental Blues (2000), Jerusalem (2002), The Revolution Starts ... Now (2004) og Washington Square Serenade (2006). Særlig på de tre sistnevnte albumene markerer han et sterkt politisk engasjement og retter kraftig kritikk mot den amerikanske politikken i kjølvannet av terrorangrepene 11. september 2001.Earle har også publisert dikt og artikler i flere tidsskrifter, og dessuten utgitt novellesamlingen Doghouse Roses, 2001. Han tolket sangene til sin store inspirasjonskilde Townes Van Zandt på Townes (2009), sangene til Guy Clark på GUY (2019) og sangene til sin avdøde sønn Justin Townes Earle på J.T. (2021).Ellers har Earle utgitt I'll Never Get Out Of This World Alive (2011), The Low Highway (2013), Terraplane (2015) Colvin & Earle (2016); duoalbum med Shaun Colvin, Ghosts of West Virginia (2020) og Jerry Jeff (2020) hyllest til singer-songwriteren Jerry Jeff Walker.I Norge havnet alle Steve Earles studioalbum fra 1996 til 2015 på VG-lista. Les mer i Store norske leksikon country folk Eksterne lenker Steve Earle